KIRJALLINEN KYSYMYS E-0240/03 esittäjä(t): Paul Rübig (PPE-DE) komissiolle. Suojatoimet lannoitteiden maahantuontia vastaan Unkarissa.



Virallinen lehti nro 051 E , 26/02/2004 s. 0015 - 0016



KIRJALLINEN KYSYMYS E-0240/03 esittäjä(t): Paul Rübig (PPE-DE) komissiolle (4. helmikuuta 2003) Aihe: Suojatoimet lannoitteiden maahantuontia vastaan Unkarissa Unkarin talous- ja liikenneministeriössä tehdään tällä hetkellä tutkimusta, jonka tavoitteena on tehdä päätös suojatoimista typpilannoitteiden yleistä maahantuontia vastaan. Tutkimus toteutetaan erään unkarilaisen lannoitetuottajan pyynnöstä. Unkarin talous- ja liikenneministeriön tiedotteen nro 13/2002 mukaan on ammoniumnitraatin maahantuonti kasvanut viime vuosina taukoamatta ja pysyvästi. Huomattavassa määrin kasvanut maahantuonti aiheuttaa tai uhkaa aiheuttaa ainoalle kotimaiselle typpilannoitteiden tuottajayritykselle vakavia vahinkoja. Kyseinen ainut kotimainen tuottaja ei kykene huolehtimaan Unkarin koko typpilannoitemarkkinoista, ja siksi Unkariin on muodostunut kymmenen viime vuoden aikana tuontimarkkinat typpilannoitteille (vuosina 19982001 tuonnin kasvu oli 18,3 prosenttia). Kaikki typpilannoitetuottajat EU:n jäsenvaltioissa joutuvat tuottamaan samoin edellytyksin (kaasunostohinnat) kuin unkarilainen tuottaja, he maksavat raaka-aineista saman hinnan ja heillä on samat palkkakustannukset kuin unkarilaisella kilpailijalla. Miten komissio suhtautuu suunniteltuihin suojatoimiin typpilannoitteiden maahantuontia vastaan nyt, kun Unkari on liittymässä EU:n jäseneksi? Pitääkö komissio suojatoimia EU:sta tuotavia lannoitteita vastaan mainituista syistä oikeutettuna? Günter Verheugenin komission puolesta antama vastaus (25. maaliskuuta 2003) Komissio ei voi ennakolta arvioida Unkarin viranomaisten aloittaman typpilannoitteen tuontia koskevan tutkimuksen tuloksia. Jos Unkarin viranomaiset päätyvät siihen johtopäätökseen, että suojatoimien asettaminen on tarpeen, niiden on toimitettava kaikki tarvittavat tiedot päätöksensä perustelemiseksi. Komissio arvioi tapauksen ja neuvottelee Unkarin kanssa, jos toimitetut todisteet eivät ole riittäviä. Parlamentin jäsen väitti, ettei Unkarin tuotanto kykene täyttämään kotimaisen kulutuksen tarvetta. On syytä todeta, että riittämätön kotimainen tuotanto ei sulje pois mahdollisuutta asettaa tuonnille suojatoimia, jos asiaa tarkastellaan pelkästään oikeudelliselta kannalta. Ratkaisevat perusteet tässä yhteydessä ovat pikemminkin tuonnin aiheuttamat vahingot, kun maahantuojat ovat vallanneet aiemmin kotimaisten tuottajien hallitsemia markkinaosuuksia. Suhteellisuusperiaatetta on kuitenkin noudatettava. Kansainvälisten suojatoimia koskevien sääntöjen kannalta ei ole merkitystä, että yhteisön tuottajilla ei ole kilpailuetua unkarilaisiin tuottajiin nähden. Se, että tuonti on tapahtunut tasapuolisissa kilpailuolosuhteissa ja että tuontituotteiden hinnat ovat olleet kohtuullisia, ei estä suojatoimien soveltamista. Koska Unkari liittyy pian unionin jäseneksi, on syytä todeta, että kyseessä on suojatoimenpidetutkimus. Toisin kuin polkumyynti- ja tasoitustoimenpiteitä, suojatoimenpiteitä sovelletaan kaikkiin tuotteisiin riippumatta tuotteiden alkuperämaasta. Unkaria ei siten voida estää soveltamasta suojatoimenpiteitä sen tulevan EU-jäsenyyden takia, koska siinä tapauksessa se ei voisi soveltaa suojatoimenpiteitä lainkaan (edes unionin ulkopuolisista maista tuotaviin tuotteisiin). Edellä esitetyistä seikoista huolimatta on kuitenkin tietysti selvää, että komissio seuraa tarkasti tapauksen kehittymistä ja ryhtyy tarvittaessa toimiin yhteisön viejäyritysten etujen puolustamiseksi ja asiaan liittyvien kansainvälisten sääntöjen noudattamisen varmistamiseksi.